作者：葛长庚
词牌/韵律：沁园春

paragraphs: 吹面无寒，沾衣不湿，岂不快哉。
正杏花雨嫩，红飞香砌，柳枝风软，绿映芳台。
燕似谈禅，莺如演史，犹有海棠连夜开。
清明也，尚阴晴莫准，蜂蝶休猜。
朝来。
应问苍苔。
甚几日都成锦绣堆。
念四方宾友，不堪渭树，一年春事，已属庭槐。
宿酒难醒，多情易老，争奈传杯不放杯。
如何好，看秋千戏剧，蹴鞠恢谐。